《送李雁湖大参赴遂宁 其二》
宋代·吴泳

恢恢大仪中，扶立惟三纲。国风怨以怒，王道荡无章。

栖栖鲁东怨，秉笔修天常。廉陛不乱纪，冠履不易方。

斯今世运颓，礼义维楫亡。三边且病痱，群盗方鸱张。

兵如溃堤蚁，民甚赪尾鲂。厉阶倘不夷，零露将侵裳。

李侯世柱史，识此治乱防。挥袂别广筵，振衣登高冈。

愿言茂远猷，挽河洒天狼。

作者简介：吴泳（约公元1224年前后在世），字叔永，潼川人。生卒年均不详，约宋宁宗嘉定末前后在世。嘉定元年（公元1209年）第进士。累迁著作郎，兼直舍人院。应诏上书，颇切时要。累迁吏部侍郎兼直学士院，上疏言谨政体、正道揆、厉臣节、综军务四事。后进宝章阁学士，知温州，以言罢。泳著有鹤林集四十卷，《四库总目》行于世。